text: প্রকাশিত: ০৬ জুলাই, ২০২১ ০২:৫০ এ. এম. জেনিউজ বিডি
  যেকোনো গোলরক্ষককে বোকা বানাতে লিওনেল মেসির চেয়ে ভালো কয়জন জানেন? সংখ্যাটা আটকে থাকার কথা অল্পতেই। গোলবারের দায়িত্ব সামলানো লোকদের কাছে আর্জেন্টাইন অধিনায়ক যেন এক আতঙ্কের নাম। কোপা আমেরিকার সেমিফাইনালে আর্জেন্টিনার প্রতিপক্ষ কলম্বিয়া। তাদের গোলরক্ষক ডেভিড অস্পিনার বিপক্ষে মেসির পরিসংখ্যান খুব একটা সুখকর নয়।
  দক্ষিণ আমেরিকার বিশ্বকাপ বাছাই ও কোপা আমেরিকা মিলিয়ে এই পর্যন্ত সাতবার মুখোমুখি হয়েছেন মেসি ও অস্পিনা। যেখানে মাত্র দুই বার কলম্বিয়ান গোলরক্ষককে ফাঁকি দিতে পেরেছেন আর্জেন্টাইন ক্ষুদে জাদুকর।
  প্রথমটি ২০১১ সালের নভেম্বরের ১৫ তারিখ। কলম্বিয়ার রবার্তো মেলেন্দেজ মেট্টোপলিটন স্টেডিয়ামে বিশ্বকাপ বাছাই ম্যাচে স্বাগতিকদের মুখোমুখি হয়েছিল আলবিসেলেস্তেরা। ওই ম্যাচে ২-১ গোলের জয় পায় আর্জেন্টিনা। এই ম্যাচে এক গোল করেন মেসি।
  পরের ২০১৮ রাশিয়া বিশ্বকাপ কোয়ালিফায়ারে আর্জেন্টিনার কলম্বিয়ার মুখোমুখি হওয়ার সময়কার ঘটনা। যেখানে ৩-০ গোলের বড় জয় পায় আলবিসেলেস্তেরা। ফ্রি কিক থেকে দুর্দান্ত গোল করে অস্পিনাকে ফাঁকি দেন মেসি।
  ২০০৯ সালে প্রথমবারের মতো মুখোমুখি হয়েছিলেন অস্পিনা ও মেসি। ২০১০ বিশ্বকাপ বাছাইয়ের ওই ম্যাচে বুয়েন্স আইরেস স্টেডিয়ামে মেসির ফ্রি কিক ফিরে আসে ক্রসবারে লেগে। যদিও ডানিয়েল কাটা ডিয়াজের গোলে ওই ম্যাচেও জিতেছিলেন মেসিরা।
  ২০১৫ কোপার কোয়ার্টার ফাইনালে মেসির বিরুদ্ধে কোনো গোল হজম করেননি অস্পিনা। দিয়েছিলেন দুর্দান্ত এক সেভ। সর্বশেষ মাসখানেক আগে ২০২২ বিশ্বকাপ বাছাইয়ে মুখোমুখি হয়েছিল কলম্বিয়া-আর্জেন্টিনা। ম্যাচটি ২-২ গোলে ড্র হলেও কোনো গোল করতে পারেননি মেসি।